  Майя Бывальцева Ӝог эмъюрттэт сётонъя 85 машинаосты воштыны малпало Удмуртиысь тӧрлыкъёс 2017-тӥ арын. Аппарат кенешонын со сярысь вераз элькунлэн тӧроез Александр Соловьёв. «Ар пумозь ми 100 машинаосты дасяломы но Тазалыкез утёнъя министерстволы сётомы. Вуоно арлы милям эшшо 85 машина, кудъёссэ воштыны кулэ. Со программаез азьланьтыны кулэ», — вераз улосвыллэн кивалтӥсез. Али Удмуртиын ӝог эмъюрттэт сётонъя 225 машинаос, со пӧлысь 185-сэ воштыны кулэ. Александр Соловьёв верамъя, элькун коньдэт чотын, федерал центр но инвесторъёс юрттэмен пумен луоз сое лэсьтыны. Тодэ вайытом, 29-тӥ пӧсьтолэзе Удмуртиысь эмъяськонниосы нырысетӥосыз автомобильёс вуизы. Выль машинаослэсь усьтонъёссэс валтӥсь эмчиослы сётӥз элькунлэн кивалтӥсез. 17 автомобиль Ижкарысь ӝог эмъюрттэт сётонъя станциын ужалоз. Мукетъёссэ Глазовысь, Воткаысь, Сарапулысь но Можгаысь эмъяськонниос куспын люкизы. 2-тӥ куарусёнэ Клиникая элькун эмъяськонни реанимобиль басьтӥз. Тегъёс: Тазалык Ижкар Удмуртия Тазалыкезутёнъяминистерство АлександрСоловьёв тазалыкезутён ӝогэмъюрттэтсётон  